Svandís Svavarsdóttir (JGH)

Svandís Svavarsdóttir er í miklum vanda þótt ýmsir ræði um hana sem einhverja drottningu sem hafi tekið sviðið í borgar- málunum. Hún fórnaði eigin sannfæringu fyrir völdin og gekk til samstarfs við þá Dag B. Eggertsson og Björn Inga Hrafnsson eingöngu til að fella meirihluta sjálfstæðismanna í borginni. Það er í hennar huga mikilvægara en öll málefni. Björn Ingi og Alfreð Þorsteinsson hefðu aldrei myndað nýjan meirihluta í borgarstjórn nema gulltryggja vilja Björns Inga í Orkuveitumálinu. Auðvitað á bak við tjöldin.

Eftir að Svandís myndaði nýjan meirihluta í borgarstjórn er komin allt önnu Svandís fram á sviðið – og sú Svandís er langt frá því sannfærandi. Hún er óvenju hljóðlát um Orkuveitumálið og sættir sig við að öllu skulu sópað í einhverja yfirnefnd sem á að kanna aðdraganda og tilurð málsins – og hvort rétt hafi verið að málum staðið. Þetta er mikill pakki utan um ekki neitt. Fyrir rúmri viku hafði Svandís þetta mál alveg á hreinu. Það þvældist þá ekki fyrir henni að Björn Ingi væri ásjóna spillingarinnar og svikahrappur hinn mesti ásamt Vilhjálmi borgarstjóra. Og það þurfti enga yfirnefnd til að kanna það eða fara ofan í saumana á því. Flestir skilja vel að Svandís hafi ekki þorað að fallast í faðma við Björn Inga eftir að nýi meirihlutinn var myndaður – hún veit hvað það merkir.

Það er himinn og haf á milli upphaflegu skoðanna Svandísar og þeirra Dags og Björns Inga. En hún fór ógnarhratt yfir á Wall Street línuna. Núna er gróði í öllum hornum hjá Orkuveitunni. Eins og flestir aðrir kommar og kratar er hún orðin kapítalisti. Ég segi flestir, því ég hef ekki séð Ögmund Jónasson hæla flokkssystur sinni fyrir að fara á Wall Street línu Björns Inga Hrafnssonar, kasta frá sér sannfæringu sinni, og kokgleypa kapítalismann. Svo mikil var spennan að hún hafði ekki einu sinni burði í sér til að semja við Dag og Björn Inga um að hún fengi borgarstjórastólinn síðasta árið á kjörtímabilinu.

Þeir Dagur og Björn Ingi hafa báðir lýst því yfir að sameining Reykjavik Energy Invest og Geysir Green undir heiti fyrrnefnda fyrirtækisins (REI) skuli standa og að borgin (Orkuveitan) eigi að eiga áfram 35,5% í hinu sameinaða fyrirtæki næstu árin vegna þess að stórkostlegur gróði sé framundan.

Steinunn Valdís Óskarsdóttir, fyrrum borgarstjóri R-litans og þingmaður Samfylkingar, tók undir þessi sjónarmið Dags og Björns Inga í Kastljósi á dögunum. Hún setti á sig ásjónu bissnessmannsins og sagði að best væri fyrir borgina að eiga hlutinn áfram og græða stórkostlega á honum. Hún hafði allt í einu mikið bissnesvit – eins og aðrir kommar og kratar þessa dagana – og sótti það vit til ekki ómerkari manna en Bjarna Ármanssonar og Hannesar Smárasonar, stjórnarformanna Reykjavik Energy og Geysis Green.

Það kúnstuga í þessu Orkuveitumáli er að Svandís stendur í málaferlum um að fá eigendafund Orkuveitu Reykjavíkur, sem samþykkti samruna Reykjavik Energy og Geysis Green, dæmdan ólögmætan vegna þess að hann var ekki boðaður með vikufyrirvara, eins og segir í lögum Orkuveitunnar. Þetta mál fékk flýtimeðferð hjá Héraðsdómi Reykjavíkur og verður það tekið fyrir að nýju hinn 29. október.

Sjálfstæðismenn í borgarstjórn styðja málsókn Svandísar. En hvað gerist vinni Svandís málið og fundurinn verður dæmdur ólögmætur – og þar með allar þær samþykktir sem þar voru gerðar? Bíðið við, halda menn að Björn Ingi og Dagur, hætti við allt saman. Sameiningin er gulltryggð – sannið þið til.

Það hefur fallið kusk á margan hvítflibbann í þessu máli. En það er ekki gæfulegt fyrir Svandísi Svavarsdóttur, sem náði ekki andanum fyrir nokkrum dögum, að draga í land í þessu máli – ætli hún sér að taka sviðið í Vinstri grænum og verða næsti foringi flokksins.

Enn og aftur er komið á daginn að stjórnmál snúast um völd en ekki prinsipp. Það er svo skrítið hvað Orkuveitumálið er miklu óljósara núna eftir að nýr meirihluti tók við - og hvað kafa þarf djúpt ofan í það áður en orð eru látin falla. Það þarf ekki nema eina orkuveitu til að kommar gerist kapítalistar. Það orkar tvímælis.

Jón G. Hauksson.

[email protected]